Dôvodová správa

Všeobecná časť

Hlavným zámerom zákona je zapojiť do rozhodovacieho procesu prebiehajúceho pri umiestňovaní ostatných inžinierskych stavieb priamo samosprávu a prostredníctvom nej osoby, ktoré majú na území obce a vyššieho územného celku trvalý pobyt, najmä ich obyvateľov. Práve ich záujmy a názory musia byť rešpektované a účinne zohľadňované pri umiestňovaní ostatných inžinierskych stavieb, medzi ktoré podľa návrhu zákona patria skládky odpadu. 

Skúsenosti zo života samosprávy, napríklad v katastrálnom území obce Pezinok totiž ukázali absenciu účinného mechanizmu, ktorý by najviac dotknuté osoby mali k dispozícii pri tak dôležitej otázke, akou umiestnenie skládky v obci nepochybne je. Účinným mechanizmom s výraznou legitimitou by v tomto prípade malo byť zastupiteľstvo obce a zastupiteľstvo samosprávneho kraja, ktoré by podľa navrhovanej právnej úpravy pri umiestňovaní ostatných inžinierskych stavieb vydávali  alebo nevydávali platné súhlasné stanovisko formou uznesenia. Zastupiteľstvo obce a zastupiteľstvo samosprávneho kraja predstavujú ako orgány samosprávy jeden z hlavných základov každého demokratického systému. V tejto súvislosti je potrebné mať na zreteli, že právo občanov podieľať sa na riadení verejných vecí priamo alebo prostredníctvom svojich volených zástupcov je jedným z uznávaných demokratických princípov, ktoré by malo byť možné efektívne uplatňovať práve na miestnej úrovni, pretože existencia orgánov miestnej samosprávy so skutočnými právomocami môže zabezpečiť taký výkon samosprávy, ktorý je účinný a zároveň blízky občanom.

Navrhovateľ si je v súlade s Európskou chartou miestnej samosprávy vedomý toho, že ochrana a posilňovanie miestnej samosprávy je dôležitým prvkom k budovaniu Slovenskej republiky ako štátu založeného na zásadách demokracie a decentralizácie moci a kompetencia orgánov samosprávy v podobe súhlasného stanoviska pri umiestňovaní ostatných inžinierskych stavieb je jedným zo spôsobov vyjadrenia týchto zásad.

Návrh zákona sa opiera aj o základný zákon štátu, Ústavu Slovenskej republiky, ktorá článku 44 v šiestom oddiele druhej hlavy uvádza, že každý človek bez ohľadu na občianstvo má v Slovenskej republike právo na priaznivé životné prostredie, čo je potrebné vnímať aj v súvislosti s článkom 30 Ústavy Slovenskej republiky, podľa ktorého majú cudzinci s trvalým pobytom na území Slovenskej republiky právo voliť a byť volení do orgánov samosprávy obcí a do orgánov samosprávy vyšších územných celkov. Aj oni tak sú reprezentovaní v orgáne, ktorý by podľa navrhovanej právnej úpravy vydával súhlasné stanovisko k stavbe, o ktorej je možné sa domnievať, že bude mať výrazný vplyv na priaznivé životné prostredie. 

Cieľom návrhu zákona je zlepšiť postavenie územnej samosprávy vo veciach týkajúcich sa umiestňovania a rozširovania skládok odpadov a skládok nebezpečných odpadov prijatím takých zákonných úprav, ktorými sa umožní predísť nejednoznačnosti a rozporom v stavebnom konaní a zabrániť svojvôli investorom a štátnym orgánom v konaní, ktoré je v protiklade s rozhodnutím občanov a komunít žijúcich priamo na území alebo v tesnej blízkosti územia, na ktorom majú byť skládky budované. 	

Zapojenie územnej samosprávy do rozhodovacích procesov bude minimalizovať konania rôznych podozrivých  skupín, často zavádzajúcich komunity občanov a štátne orgány. Novelou sa tiež obmedzí bezohľadné presadzovanie riešení zhoršujúcich životné prostredie a kvalitu života občanov.

Schválenie tohto návrhu zákona prispeje k zefektívneniu schvaľovacieho procesu o umiestňovaní, budovaní a rozširovaní skládok odpadov, keďže obce a ich príslušný samosprávny kraj, budú mať možnosť rozhodnúť, kde tieto skládky odpadov budú chcieť mať umiestnené na ich území a najmä v akom rozsahu.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.







































B. Osobitná časť 

K čl. I

K bodu 1

	Navrhované znenie novelizačného bodu priamo definuje a pomenúva čo sa už považuje za skládky odpadov, ktoré majú priamy vplyv na úroveň a kvalitu životného prostredia a skládky, ktoré svojou kapacitou a rozsahom môžu negatívne ovplyvniť život obyvateľstva žijúcom v ich blízkosti. Jedná sa o skládku nebezpečného odpadu 1) a o novú skládku odpadov alebo rozširovanie existujúcej skládky odpadov 2), ktorej kapacita je viac ako 10 ton odpadov za deň alebo ktorá má celkovú kapacitu väčšiu ako 25 000 ton, s výnimkou skládok na inertné odpady. Uvedené navrhované znenie zákona vychádza a je v súlade so zákonom č. 245/2003 Z. z. o integrovanej prevencii a kontrole znečistenia a v súlade s prílohou č. 1 tohto zákona 3), ktorá stanovuje priemyselné činnosti podliehajúce integrovanému povoľovaniu. V kategórii 5. Nakladanie s odpadmi ide okrem iných aj o skládky odpadov, ktoré môžu prijať viac ako 10 ton odpadu za deň alebo ktoré majú celkovú kapacitu väčšiu ako 25 000 ton, s výnimkou skládok na inertné odpady. Uvedený návrh zákona je v súlade aj s koncepciou prezentovanou v Programe odpadového hospodárstva Slovenskej republiky na roky 2011 – 2015.
	
	Novelizačným bodom sa tiež dopĺňa pre účely územného konania požiadavka doložiť v konaní okrem záväzných stanovísk aj osobitné stanoviská, ktorými sú súhlasné stanovisko predmetnej obce a súhlasné stanovisko samosprávneho kraja, v územnom obvode ktorého sa táto obec nachádza. Súčasne sa navrhuje aj spôsob vydávania platného súhlasného stanoviska a to formou uznesenia zastupiteľstva.

K bodu 2

	Legislatívno-technická úprava súvisiaca s legálnym definovaním pojmu „ostatné inžinierske stavby“ v prvom novelizačnom bode.

K čl. II

	Ustanovuje sa účinnosť zákona k 1. novembru 2012.








pozn. pod čiarou

1)        § 2 ods. 13 zákona č. 223/2001 Z. z. o odpadoch v znení neskorších predpisov
2)       § 2 ods. 18 zákona č. 223/2001 Z. z. o odpadoch v znení neskorších predpisov
3)       Príloha č. 1 zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov 
Príloha č. 1
